Bylmoorde: Henri was vriendelik, joviaal by die hospitaalHenri van Breda in die hof (April 2017) Foto: Catherine Rice/ANA Henri van Breda was volgens getuienis “vriendelik en joviaal” en het glo kalm en selfversekerd voorgekom toe hy ná die Stellenbosch-bylmoorde saam met ŉ vriend na die hospitaal is. Dr. Michelle van Zyl het Maandag aan die Wes-Kaapse hooggeregshof gesê sy het ook nie pynmedikasie vir die 22-jarige voorgeskryf nie. Volgens haar verslag het sy asem effens na alkohol geruik. Van Zyl sê Henri het ŉ snywond aan die linkerkant van sy buik gehad, maar hy het nié steke vir die wond gekry nie omdat dit nie diep genoeg was nie. Hy het ook krapmerke op sy linkervoorarm gehad en ŉ kneusplek op sy bors wat nie gebloei het nie. Sy het hom ontslaan, maar die polisie het haar later gevra om hom weer te ondersoek nadat hulle gesê het Henri is ŉ verdagte in die moord. Hy was sowat ŉ uur later weer daar waartydens sy bloed getrek het. Van Zyl sê hy was “100% georiënteerd” toe sy hom die tweede keer gesien het, maar nie so vriendelik soos die eerste keer nie. Met sy tweede besoek was albei sy oë opgeswel. Sy het egter aan die hof gesê dat wonde ŉ rukkie kan neem om vorm aan te neem op die liggaam, veral as dit nie diep is nie. Sy het egter bevestig dat hy geen teken van harsingskudding getoon het nie. Van Zyl het verder ook gesê hy was hoegenaamd nie emosioneel nie. Die saak is tot Dinsdag uitgestel wanneer dr. Marianne Tiemensma, ŉ deskundige in forensiese patologie en kliniese forensiese ondersoek, sal getuig. Sy het voorheen getuig die beserings wat Henri op die dag van die bylmoorde opgedoen het, lyk grotendeels asof dit self toegedien is. Van Breda (22) word daarvan beskuldig dat hy sy pa, Martin van Breda (54), ma, Theresa (55), en broer, Rudi (22), op 26 Januarie 2015 met ŉ byl in die gesin se huis op die De Zalze-landgoed buite Stellenbosch vermoor het. Sy sussie, Marli (toe 16 jaar oud), het die aanval oorleef, maar ŉ breinbesering opgedoen en ly aan geheueverlies.